Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне**

**инновациялық қызмет саласын мемлекеттік қолдау жүйесін жетілдіру мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 1994 жылғы 27 желтоқсандағы Қазақстан Республикасының Азаматтық кодексіне:

93-баптың 2-тармағы мынадай редакцияда жазылсын:

«2. Акционерлік қоғам шаруашылық серіктестігі, өндірістік кооператив немесе «Назарбаев Университеті», «Назарбаев Зияткерлік мектептері» және «Назарбаев Қоры» мәртебесі туралы» Қазақстан Республикасының Заңына сәйкес дербес білім беру ұйымы, сондай-ақ «Астана Хаб» инновациялық кластері туралы» Қазақстан Республикасының Заңына сәйкес дербес кластерлік қор болып қайта құрылуға құқылы.».

2. 2015 жылғы 29 қазандағы Қазақстан Республикасының Кәсіпкерлік кодексіне:

1) 241-6-баптың 2-тармағы мынадай мазмұндағы алтыншы бөлікпен толықтырылсын:

«Венчурлік қорларды қоса қаржыландыру бойынша инновациялық қызметті мемлекеттік қолдау шараларын ұсыну және іске асыру тиімділігін бағалау инновациялық қызметтің нарықтық перспективаларының беймәлімділігімен сипатталатын кәсіпкерлік жоғары тәуекел және салынған қаржылық және өзге де ресурстардың шығындары ескеріле отырып, ұзақ мерзімді перспективада мұндай венчурлік қорлар активтерінің (бүкіл портфелін) кірістілігі (залалдылығы) негізінде жүзеге асырылады.»;

2) 241-8-бап мынадай редакцияда жазылсын:

«241-8-бап. Венчурлік қорларды қоса қаржыландыру

1. Венчурлік қорларды қоса қаржыландыруды конкурстық негізде инновациялық қызметті мемлекеттік қолдауға қатысатын инновациялық жүйе субъектілері инновациялық қызметті мемлекеттік қолдау саласындағы уәкілетті орган айқындайтын тәртіппен, оның ішінде венчурлік қорларды қоса қаржыландырудың нысаналы көрсеткіштерін ескере отырып жүзеге асырады.

2. Венчурлік қаржыландыру деп инновациялық қызметті ғана жүзеге асыратын тұлғалардың жарғылық капиталдарына инвестицияларды жүзеге асыру, олар шығарған қаржы құралдарын сатып алу немесе оларға ақшалай қарыздарды беру арқылы оларды қаржыландыруға байланысты қызмет түсініледі.»;

3) 23-1-тарау мынадай мазмұндағы 241-11-баппен толықтырылсын:

«241-11-бап. Ұлттық инновациялық жүйенің біріңғай терезесі

Инновацияларды мемлекеттік қолдау саласындағы уәкілетті орган көмірсутектер, уран өндіру, қатты пайдалы қазбалар, өнеркәсіпті ынталандыру және ғылым саласындағы уәкілетті органдармен бірлесіп, «Ұлттық инновациялық жүйенің біріңғай терезесі» ақпараттық жүйесі арқылы ұлттық инновациялық жүйенің даму мониторингін қамтамасыз ету қағидаларына сәйкес Ұлттық инновациялық жүйенің біріңғай терезесіне (бұдан әрі – Біріңғай терезе) инновациялық даму саласындағы ақпаратты беруді қамтамасыз етеді.».

3. «Коммерциялық емес ұйымдар туралы» 2001 жылғы 16 қаңтардағы Қазақстан Республикасының Заңына:

1) 16-баптың 4-тармағының екінші бөлігінің 2) тармақшасы мынадай редакцияда жазылсын:

«2) коммерциялық акционерлік қоғамдардың «Назарбаев Университеті», «Назарбаев Зияткерлік мектептері» және «Назарбаев Қоры» мәртебесі туралы» Қазақстан Республикасының Заңына сәйкес дербес білім беру ұйымдары болып, сондай-ақ «Астана Хаб» инновациялық кластері туралы» Қазақстан Республикасы Заңына сәйкес «Астана Хаб» дербес кластерлік қор болып қайта құрылуы;»;

2) 17-баптың 2-тармағы мынадай редакцияда жазылсын:

«2. Дербес білім беру ұйымдары, «Астана Хаб» дербес кластерлік қор, нотариаттық палаталар, адвокаттар алқалары, адвокаттық кеңселер, Республикалық заң консультанттары алқасы, Қазақстан Республикасының Ұлттық кәсіпкерлер палатасы, Қазақстан Республикасының Сот сарапшылары палатасы, Жеке сот орындаушыларының республикалық палатасы, Қазақстанның төрелік палатасы, кәсiби аудиторлық ұйымдар, аудиторлық қызмет жөніндегі кәсіби кеңес, пәтер иелерінің кооперативтері, көппәтерлі тұрғын үй мүлкінің меншік иелері бірлестіктері және басқа да коммерциялық емес ұйымдар өзге ұйымдық-құқықтық нысанда құрылуы мүмкін.»;

3) 19-баптың 1-тармағының төртінші бөлігі мынадай редакцияда жазылсын:

«Астана Хаб» дербес кластерлік қор ұйымдық-құқықтық нысанындағы коммерциялық емес ұйым «Астана Хаб» инновациялық кластері туралы» Қазақстан Республикасының Заңында көзделген жағдайда акционерлік қоғам болып қайта құрылуы нәтижесінде құрыла алады.»;

4) 23-баптың 3-тармағының бірінші бөлігі мынадай редакцияда жазылсын:

«3. Қорды, жекеше мекемені, дербес білім беру ұйымын, «Астана Хаб» дербес кластерлік қорын бір тұлға құрған жағдайда құрылтай шарты жасалмайды.»;

5) 39-баптың 5-тармағы мынадай редакцияда жазылсын:

«5. Осы баптың 1 – 3-тармақтарының ережелері дербес білім беру ұйымдарына және «Астана Хаб» дербес кластерлік қорына қолданылмайды.».

4. «Акционерлік қоғамдар туралы» 2003 жылғы 13 мамырдағы Қазақстан Республикасының Заңына:

1) 86-баптың 1-тармағы мынадай редакцияда жазылсын:

«1. Қоғам (акционерлік қоғамның ұйымдық-құқықтық нысанында құрылған коммерциялық емес ұйымды қоспағанда) шаруашылық серіктестегі немесе өндірістік кооператив болып қайта құрылуға құқылы, қайта құрылатын қоғамның барлық құқықтары мен міндеттері өткізу актісіне сәйкес оған ауысады.

Қоғам «Назарбаев Университеті», «Назарбаев Зияткерлік мектептері» және «Назарбаев Қоры» мәртебесі туралы» Қазақстан Республикасының Заңына сәйкес дербес білім беру ұйымы болып, сондай-ақ «Астана Хаб» инновациялық кластері туралы» Қазақстан Республикасының Заңына сәйкес дербес кластерлік қор болып қайта құрылуға құқылы.».

5. «Білім туралы» 2007 жылғы 27 шілдедегі Қазақстан Республикасының Заңына:

1) 1-баптың 21-4) тармақшасы мынадай редакцияда жазылсын:

«21-4) жоғары және (немесе) жоғары оқу орнынан кейінгі білім беру ұйымының, ғылыми және (немесе) ғылыми-техникалық қызмет субъектілерінің эндаумент-қоры – инвестициялық кірісі ғылыми және (немесе) ғылыми-техникалық, инновациялық және (немесе) білім беру қызметін қаржыландыруға, сондай-ақ стартаптарды венчурлік қаржыландыруға бағытталатын, қайырымдылық көмек, өтеусіз аударымдар, қайырмалдықтар, гранттар, білім беру ұйымдарының құрылтайшылары (қатысушылары) мен ғылыми және (немесе) ғылыми-техникалық қызмет субъектілерінің салымдары есебінен қалыптастырылатын нысаналы капитал қоры;»;

2) 43-1-баптың 3-тармағының 1) тармақшасы мынадай редакцияда жазылсын:

«1) жоғары және (немесе) жоғары оқу орнынан кейінгі білім беру ұйымының, ғылыми және (немесе) ғылыми-техникалық қызмет субъектілерінің эндаумент-қорын құруға;»;

3) 61-баптың 3-тармағының 5) тармақшасы мынадай редакцияда жазылсын:

«5) қайырымдылық көмек, өтеусіз аударымдар мен қайырмалдықтар, гранттар, білім беру ұйымдары құрылтайшыларын (қатысушыларын) салымдары, жоғары және (немесе) жоғары оқу орнынан кейінгі білім беру ұйымдарының, ғылыми және (немесе) ғылыми-техникалық қызмет субъектілерінің эндаумент-қорларының инвестициялық кірістерінің қаражаты болып табылады.».

6. «Халықтың көші-қоны туралы» 2011 жылғы 22 шілдедегі Қазақстан Республикасының Заңына:

1) 6-баптың 1-тармағының екінші бөлігі мынадай редакцияда жазылсын:

«Астана Хаб» дербес кластерлік қорында еңбек қызметін жүзеге асыруды қоса алғанда, қызметін жүзеге асыру үшін көшіп келушілердің келу, кету және болу ерекшеліктері «Астана Хаб» инновациялық кластері туралы» Қазақстан Республикасының Заңымен айқындалады.»;

2) 36-1-баптың 2-тармағының 9) тармақшасы мынадай редакцияда жазылсын:

«9) «Астана Хаб» дербес кластерлік қорында немесе «Астана Хаб» дербес кластерлік қорына қатысушыларда басшылар мен жоғары білімді мамандар лауазымдарында жұмыс істейтін шетелдіктер мен азаматтығы жоқ адамдарға қолданылмайды.».

7. «Инновациялық технологиялар паркі» инновациялық кластері туралы» 2014 жылғы 10 маусымдағы Қазақстан Республикасының Заңына:

1) тақырып мынадай редакцияда жазылсын:

«Астана Хаб» инновациялық кластері туралы»;

2) кіріспе мынадай редакцияда жазылсын:

«Осы Заң «Астана Хаб» инновациялық кластерінің құқықтық мәртебесін айқындайды.»;

3) 1-бапта:

1), 3), 4), 5) және 7) тармақшалар мынадай редакцияда жазылсын:

«1) «Астана Хаб» дербес кластерлік қоры (бұдан әрі – Қор) – Қазақстан Республикасының Үкіметі құрған және Қазақстан Республикасының инновациялық кластер туралы заңнамасында көзделген функцияларды орындайтын коммерциялық емес ұйым;»;

«3) «Астана Хаб» инновациялық кластері (бұдан әрі – инновациялық кластер) – өзара іс-қимыл жасау және қолда бар мүмкіндіктерді бірлесіп пайдалану, білім және тәжірибе алмасу, зерттеулер жүргізу, технологияларды тиімді беру, орнықты әріптестік байланыстарды жолға қою және ақпарат тарату арқылы инновациялық қызметті, оның ішінде ақпараттық-коммуникациялық технологиялар саласындағы қызметті ынталандыруға арналған инновациялық кластер қатысушыларының бірлестігі;

4) «Астана Хаб» инновациялық кластері қатысушысының жобасы (бұдан әрі – инновациялық кластер қатысушысының жобасы) – жаңа немесе жетілдірілген өндірістерді, технологияларды, тауарларды, жұмыстар мен көрсетілетін қызметтерді жасауға бағытталған, белгілі бір уақыт мерзімі ішінде іске асырылатын іс-шаралар кешені;

5) технологиялық даму орталығы – инновациялық технологияларды, оның ішінде ақпараттық-коммуникациялық технологияларды дамытуға және құруға жәрдемдесетін, сондай-ақ өндірістік технологияларды жетілдіру бойынша оқытудың мазмұны мен іске асырылуын қоса алғанда, оқытумен айналысатын орталық;»;

«7) шетелдік инвестициялық қор – айрықша қызмет түрі Қазақстан Республикасындағы инновациялық қызмет субъектілерін жинақтау және инвестициялау болып табылатын бейрезидент-заңды тұлға;»;

мынадай мазмұндағы 8) және 9) тармақшалармен толықтырылсын:

«8) акселерация – инновациялық қызметті жүзеге асыратын жеке және заңды тұлғаларды өздерінің инновациялық жобаларын іске асыруға дайындау және оқыту процесі;

9) «Астана Хаб» қатысушылары – «Астана Хаб» дербес кластерлік қоры қызметінің қағидаларына (бұдан әрі – қор қызметінің қағидалары) сәйкес «Астана Хаб» қатысушысы ретінде тіркелген заңды тұлғалар.»;

4) 3-бап мынадай редакцияда жазылсын:

«3-бап. Инновациялық кластер құрудың және оның жұмыс істеуінің мақсаты

Инновациялық кластер жаңа технологияларды жеделдетіп дамыту, зерттеулер жүргізудің, жаңа технологиялар әзірлеудің ұйымдық, экономикалық және әлеуметтік жағдайларын одан әрі жетілдіру, оларды коммерцияландыруға жәрдем көрсету, сондай-ақ инновациялық қызметті іске асыруға жағдайлар жасау мақсатында құрылады және жұмыс істейді.»;

5) 4-баптың 2) және 5) тармақшалары мынадай редакцияда жазылсын:

«2) ұлттық экономиканың бәсекеге қабілеттілігін арттыруға бағытталған инновациялық кластер қатысушыларының жобаларын қаржыландырудың басымдығы;»;

«5) Қор қаржыландыратын инновациялық кластер қатысушыларының жобалары сараптамасының объективтілігі мен тәуелсіздігі;»;

6) 7-баптың 2-тармағы мынадай редакцияда жазылсын:

«2. Мыналар:

1) ғылыми ұйымдар, тәуекелмен инвестицияланатын акционерлік инвестициялық қорлар, білім беру ұйымдары, технологиялық парктер, салалық конструкторлық бюролар, технологияларды коммерцияландыру орталықтары, ұлттық даму институттары, ұлттық басқарушы холдингтер, ұлттық холдингтер, ұлттық компаниялар мәртебесі бар заңды тұлғалар, сондай-ақ Қор инновациялық кластер қатысушыларының тізбесіне енгізген инновациялық қызметті жүзеге асыратын заңды тұлғалар;

2) «Астана Хаб» қатысушылары инновациялық кластердің қатысушылары болып табылады.»;

7) 2-тарау мынадай мазмұндағы 7-1-баппен толықтырылсын:

«7-1 бап. Қордың және «Астана Хаб» қатысушыларының шетелдік жұмыс күшін тартуы

1. Қорда қызметті жүзеге асыру үшін Қазақстан Республикасының аумағына келетін шетелдіктер мен азаматтығы жоқ адамдар Қазақстан Республикасының шетелдегі мекемелерінде не Қазақстан Республикасының халықаралық әуежайларына келген кезде Қазақстан Республикасының ұлттық қауіпсіздік органының келісімі бойынша келуге виза алады.

2. «Астана хаб» қатысушыларының жұмысшылары немесе Қордың жұмыскерлері болып табылатын шетелдіктер мен азаматтығы жоқ адамдар, олардың отбасы мүшелері (жұбайы (зайыбы) мен олардың он сегіз жасқа толмаған балалары) бес жылға дейін жарамды келуге виза алады.

3. Осы баптың бірінші және екінші тармақтарында көрсетілген адамдарға визалардың қолданылу мерзімін ұзарту Қордың өтінішхаты бойынша Қазақстан Республикасының заңнамасына сәйкес Қазақстан Республикасынан тыс жерлерге шықпай жүзеге асырылуы мүмкін.

4. Қорда және «Астана Хаб» қатысушыларында жұмысқа тартылған әрбір жұмыскердің біліктілігін растайтын құжаттардың болуы және сақталуы міндетті, ал тартылған шетелдіктер мен азаматтығы жоқ адамдар оларды Қорға немесе «Астана Хаб» қатысушыларына ұсынуға міндетті.

5. Қор өзі және «Астана Хаб» қатысушылары тартатын шетелдік жұмыс күшін есепке алуды жүргізеді. Тартылған шетелдіктер мен азаматтығы жоқ адамдар туралы мәліметтерді Қор Қазақстан Республикасының халықтың көші-қоны мәселелері жөніндегі уәкілетті органына және Ұлттық қауіпсіздік комитетіне ұсынады. Қазақстан Республикасының халықтың көші-қоны мәселелері жөніндегі уәкілетті органына және Ұлттық қауіпсіздік комитетіне ұсынылатын мәліметтердің құрамын, оларды беру кезеңділігі мен тәртібін ақпараттандыру саласындағы уәкілетті орган халықтың көші-қоны мәселелері жөніндегі уәкілетті органмен және Қазақстан Республикасы Ұлттық қауіпсіздік комитетімен келісу бойынша айқындайды.»;

8) 3-тараудың тақырыбы мынадай редакцияда жазылсын:

«3-тарау. Қорды басқару»;

9) 8-бап алып тасталсын;

10) 8-1-бап мынадай редакцияда жазылсын:

«8-1-бап. Қордың функциялары

Қордың функцияларына:

1) инновациялық кластер қатысушыларының жобаларын қаржыландыру;

2) инновациялық кластер қатысушыларының шетелдік әріптестермен ынтымақтастығын дамыту жөніндегі ұсыныстарды әзірлеу;

3) инновациялық кластер қатысушыларының жобаларын іске асыру үшін әлеуетті инвесторларды іздестіру;

4) трансұлттық корпорациялармен технологиялық даму орталықтары нысанында бірлескен кәсіпорындар құруға, оларды басқаруға және үйлестіруге қатысу;

5) Қордың инвестициялық қорларды құруы және үлестік қатысуы, оның ішінде шетелдік инвестициялық қорларға үлестік қатысуы;

6) инновациялық қызметті жүзеге асыратын жеке және заңды тұлғаларды акселерациялау және технологиялық бизнес-инкубациялау;

7) инновациялық қызметті жүзеге асыратын жеке және заңды тұлғаларға маркетингтік және өзге де іс-шараларды өткізу бойынша қызметтер ұсыну;

8) инновациялық қызметті жүзеге асыратын жеке және заңды тұлғалардың жобаларын дамытуға ынталандыру үшін консультациялық, ақпараттық, талдамалық, білім беру іс-шараларын өткізу жөніндегі қызметтерді көрсету;

9) инновациялық кластер қатысушыларының жобаларын дамытуға ынталандыру үшін ақпараттық, білім беру және қаржылық ресурстарды тарту мақсатында халықаралық ұйымдармен, шетелдік әріптестермен ынтымақтастық халықаралық тәжірибені зерделеу және білім алмасу;

10) шетелдіктер мен азаматтығы жоқ адамдарға Қор бағдарламалары бойынша оқытудан өту үшін виза алуға шақырулар, өтінішхаттар жіберу;

11) Қор қызметінің қағидаларына сәйкес «Астана Хаб»-қа қатысу үшін резидент еместерді және Қазақстан Республикасының резиденттерін тарту;

12) «Астана Хаб» қатысушыларын тіркеу және Қор қызметінің қағидаларына сәйкес тиісті растаушы құжаттарды беру;

13) Қор қызметінің қағидаларына сәйкес Қорда акселерациялаудан өтіп жатқан адамдарға тұрғын үй беру және жағдай жасау;

14) инновациялық кластер қатысушыларының өзара іс-қимылын жетілдіру мақсатында корпоративтік секторда инновацияларды дамытуға бағытталған іс-шараларды өткізуге және ұйымдастыруға жәрдем көрсету;

15) Қазақстан Республикасының заңнамасына сәйкес ақпараттық-коммуникациялық технологиялар саласында білікті кадрлар даярлауды ұйымдастыру;

16) инновациялық кластер қатысушыларының тізбесін бекіту жатады.»;

11) 9-баптың 4-тармағының төртінші бөлігі мынадай мазмұндағы 3), 4), 5) және 6) тармақшалармен толықтырылсын:

«3) Қордың қызметін үйлестіруді жүзеге асырады;

4) Қор қызметінің қағидаларын әзірлейді және бекітеді;

5) ғылыми ұйымдар, тәуекелмен инвестицияланатын акционерлік инвестициялық қорлар, білім беру ұйымдары, технологиялық парктер, салалық конструкторлық бюролар, технологияларды коммерцияландыру орталықтары, ұлттық даму институттары, ұлттық басқарушы холдингтер, ұлттық холдингтер, ұлттық компаниялар мәртебесі бар заңды тұлғаларды, сондай-ақ инновациялық қызметті жүзеге асыратын заңды тұлғаларды инновациялық кластер қатысушыларының тізбесіне енгізу қағидаларын бекітеді;

6) осы Заңға, Қазақстан Республикасының өзге де заңдарына, Қазақстан Республикасының Президенті мен Қазақстан Республикасы Үкіметінің актілеріне сәйкес өзге де функцияларды орындайды.»;

12) 10-бапта:

1-тармақта:

2) тармақша алып тасталсын;

мынадай мазмұндағы 4-2) тармақшамен толықтырылсын:

«4-2) Қор қызметінің қағидаларына сәйкес «Астана Хаб» қатысушыларының Қорға енгізетін мүшелік жарналары;»;

2-1-тармақ мынадай редакцияда жазылсын:

«2-1. Қор жүргізілген сараптама қорытындылары бойынша өз мүлкі есебінен қаржыландыру үшін инновациялық кластер қатысушыларының жобаларын анықтайды.»;

3-тармақ алып тасталсын;

5-тармақ мынадай редакцияда жазылсын:

«5. Қор осы баптың 1-тармағына сәйкес қалыптастырылған мүлікті инновациялық кластердің қызметін, оның жұмыс істеуін және дамуын қамтамасыз ету, сондай-ақ инновациялық кластер қатысушыларының жобаларын қаржыландыру үшін пайдаланады.».

8. «Ақпараттандыру туралы» 2015 жылғы 24 қарашадағы Қазақстан Республикасының Заңына:

1) 1-баптың 33-1) және 33-2) тармақшалары алып тасталсын;

2) 7-баптың 24-1) және 59-1) тармақшалары алып тасталсын;

3) 13-1-бап алып тасталсын.

9. «Арнайы экономикалық және индустриялық аймақтар туралы»
2019 жылғы 3 сәуірдегі Қазақстан Республикасының Заңына:

1) 1-баптың 3-тармақшасы мынадай редакцияда жазылсын:

«3) арнайы экономикалық аймақтың басқарушы компаниясы – арнайы экономикалық аймақтың жұмыс істеуін қамтамасыз ету үшін осы Заңға сәйкес құрылатын немесе айқындалатын заңды тұлға;».

10. «Өнеркәсіптік саясат туралы» 2021 жылғы 27 желтоқсандағы Қазақстан Республикасының Заңына:

1) 18-баптың 2-тармағы мынадай редакцияда жазылсын:

«2. Инновациялық қызмет субъектілеріне жұмыс істейтін бастапқы кезеңде оларға үй-жайлар, жабдықтар беру, бухгалтерлік есепке алуды жүргізу, заңдық, ақпараттық және консультациялық қолдап отыру, инвестицияларды тарту, жобаларды басқару бойынша қызметтер, сондай-ақ инновациялық жобаларды іске асыру үшін қажетті өзге де қызметтер көрсетуді білдіретін бизнес-инкубациялау технопарктер қызметінің негізгі түрі болып табылады.».

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

 **Президенті**